PREDKLADACIA SPRÁVA
Úrad pre normalizáciu, metrológiu a skúšobníctvo Slovenskej republiky (ďalej len „úrad“) predkladá do medzirezortného pripomienkového konania návrh vyhlášky, ktorou sa mení a dopĺňa vyhláška Úradu pre normalizáciu, metrológiu a skúšobníctvo Slovenskej republiky č. 76/2019 Z. z. o výške úhrady za poskytovanie technickej normy (ďalej len „návrh vyhlášky“).
Návrh vyhlášky sa predkladá na základe splnomocňovacieho ustanovenia § 19 zákona č. 60/2018 Z. z. o technickej normalizácii v znení neskorších predpisov ako iniciatívny materiál.
Cieľom návrhu vyhlášky je aktualizácia výšky úhrad za poskytovanie slovenských technických noriem, technických normalizačných informácií, iných technických noriem, ich zmien a za súvisiace služby poskytované úradom. Návrhom vyhlášky sa zároveň rozširuje poskytovanie služby STN-online a aktualizuje sa rozsah vybraných služieb poskytovaných úradom.
Návrh vyhlášky sa netýka pôsobnosti miestnej územnej samosprávy, preto nie je potrebné vyjadrovať sa k súladu návrhu vyhlášky s Európskou chartou miestnej samosprávy.
Účinnosť vyhlášky sa navrhuje od 1. januára 2027. Navrhovaný termín poskytuje dotknutým subjektom primeraný časový priestor na oboznámenie sa s novou výškou úhrad a upravenými pravidlami poskytovania služieb úradu.

